Google lancerer ‘AI-tilstand’ i Danmark

Google begynder i dag at udrulle sin nye funktion, AI-tilstand, i Danmark. Funktionen gør det muligt at føre en fortløbende samtale direkte i søgemaskinen og få mere nuancerede svar på komplekse spørgsmål. Den nye søgefunktion bygger på Googles egen sprogmodel, Gemini, der finder vej til flere og flere af Googles produkter – senest er den også på vej ind i deres smarthome produkter.

AI-tilstand bliver tilgængelig på 36 nye sprog og i 50 lande, herunder på dansk. Den er designet til længere og mere åbne spørgsmål, hvor brugeren søger inspiration eller dybdegående viden frem for et kort svar. Ifølge Google egner funktionen sig især til emner som rejseplanlægning, læring eller produktvalg.

Jesper Vangkilde, kommunikationschef for Google Danmark, fortæller, at AI-tilstand skal gøre søgningen mere naturlig: “Der bliver stillet milliarder af spørgsmål til Google hver dag, og mange af dem bliver længere og mere komplekse. Her er AI-tilstand virkelig brugbart, fordi den dykker dybere ned i internettet for at give mere relevante svar – og føre en dialog med brugeren.”

Multimodal søgning med tekst og lyd

AI-tilstand bliver tilgængelig som en ny fane i søgeresultaterne samt i Google-appen på både Android og iOS. Den kan bruges med tekst eller stemme, og techgiganten oplyser, at der senere vil blive mulighed for at inkludere billeder i søgningen – ligesom i chatbots som Gemini.

Brugere aktiverer stemmesøgning via mikrofonsymbolet og kan stille spørgsmål i et naturligt sprog. I tvivlstilfælde nøjes AI-tilstand med at foreslå relevante links frem for at give et samlet svar, hvilket skal sikre gennemsigtighed og korrekthed.

Tre måder at bruge AI-tilstand på

Googles nye funktion åbner for mere avancerede interaktioner, hvor brugeren kan få strukturerede og praktiske svar. Blandt de eksempler, firmaet selv nævner, er:

– At blive klogere på et emne, fx forskelle mellem metoder til kaffebrygning og deres smag, udstyr og brugervenlighed.

– At sammenligne produkter, fx forskellige typer af møbler til små lejligheder.

– At få kreative forslag, fx idéer til aktiviteter på en regnvejrsdag, som kan bookes med kort varsel.

AI-tilstand rulles gradvist ud i Danmark i løbet af de kommende uger og vil løbende blive forbedret baseret på brugernes interaktioner.

Google lancerer ‘AI-tilstand’ i Danmark