Google vil skære dybt i gratis lagerplads

Siden 2013 har en ny Google-konto været en ret god gratispakke. Opret en Gmail-adresse, og du fik 15 GB lagerplads til mails, filer i Google Drive og billeder i Google Fotos. Nu tester Google en ny model, hvor nogle nye brugere kun får 5 GB gratis lagerplads. Det bekræfter selskabet over for Android Authority, efter at brugere på Reddit først havde opdaget ændringen.

Der er dog en vigtig detalje: Eksisterende Google-konti bliver ikke ramt lige nu. Har du allerede en Gmail-konto med 15 GB gratis lagerplads, fortsætter den som hidtil.

Google vil have dit telefonnummer

Testen gælder nye konti i udvalgte regioner. Ifølge de første meldinger ser forsøget ud til især at være dukket op i dele af Afrika, men Google har ikke offentliggjort en komplet liste over de berørte lande. Den nye model betyder, at nogle nye brugere kun får 5 GB lagerplads som udgangspunkt. De kan dog angiveligt få adgang til mere, hvis de tilføjer et telefonnummer til kontoen.

Google forklarer ændringen med hensyn til servicekvalitet, kontosikkerhed og bedre muligheder for at gendanne konti. Men der er næppe tvivl om, at forsøget også rammer en anden velkendt praksis: at oprette flere gratis Google-konti for at samle ekstra lagerplads.

Google har da også allerede justeret sin egen formulering. Hvor 15 GB længe har været præsenteret som standard, beskriver selskabet nu lagerpladsen som “op til 15 GB”.

Gratis bliver mindre gratis

For den almindelige bruger lyder 5 GB måske stadig af en del. Men i praksis kan det hurtigt blive spist op af mails med vedhæftede filer, dokumenter, backups og billeder. Især hvis Google Fotos også er en del af hverdagen. Ændringen bringer Google tættere på konkurrenter som Apple og Microsoft, der også giver 5 GB gratis lagerplads med nye konti.

Google vil skære dybt i gratis lagerplads