Apple og Google i kæmpe-aftale: Gemini bliver hjernen i Siri

Apple har indgået en flerårig aftale med Google, der betyder, at Googles Gemini-teknologi bliver en central del af fundamentet under den næste store opdatering af Siri. Aftalen er endnu ikke officielt præsenteret af Apple selv, men oplysninger delt med amerikanske medier bekræfter, at samarbejdet er på plads. Med aftalen tager Apple et tydeligt skridt i retning af at styrke sin AI-strategi, efter flere år hvor selskabet er blevet opfattet som bagud i forhold til resten af branchen. Den nye version af Siri ventes lanceret senere i 2026 og skal bygge på Apples egne AI-modeller i udgangspunktet, men altså nu også med Googles Gemini som en integreret del af systemet.

Ifølge oplysningerne er der tale om et flerårigt samarbejde, hvor Apple bruger Googles Gemini-modeller og cloudteknologi som grundlag for såkaldte Apple Foundation Models. Det er disse modeller, der fremover skal danne rygraden i Apples AI-funktioner, herunder Siri. Apple understreger samtidig, at aftalen ikke ændrer på virksomhedens grundlæggende tilgang til privatliv og datasikkerhed, og at brugerforespørgsler ikke bliver overført til eller indsamlet af Google, hvilket måske kan gøre nogle Apple brugere lidt mere trygge.

Apple har været under pres på AI-fronten

Apples AI-strategi har i de seneste år været genstand for stigende kritik. Mens konkurrenter hurtigt har integreret bunker af generativ AI i deres produkter og tjenester, har Apple bevæget sig betydeligt mere forsigtigt. Lanceringen af Apple Intelligence samlede ganske vist en række funktioner under én fælles betegnelse, men mange oplever stadig, at funktionerne er begrænsede i både omfang og ambitioner og for mange brugere har det været stort set usynligt med mindre man tilfældigvis er stort fan af at lave sine egne emojies. Kritikken er haglet ned over ikke mindst Siri, som i dag primært bruges til simple opgaver og ofte har svært ved at forstå komplekse eller sammenhængende forespørgsler. En kommando om at tænde lyset i køkkenet kan ende med en låst dør og nedrullede gardiner på kontoret.

Gemini som teknologisk fundament

Det centrale i aftalen er, at Apple ikke blot integrerer Gemini som en ekstern tjeneste. I stedet bruger Apple Googles teknologi som et fundament, der bygges videre på med egne systemer, sikkerhedslag og optimeringer. Det betyder, at Siri fortsat fremstår som en Apple-oplevelse, både visuelt og funktionelt, selv om den underliggende teknologi delvist stammer fra Google.

Apple har i sin udmelding lagt vægt på, at Gemini-modellerne anvendes isoleret fra Googles øvrige systemer. Brugerforespørgsler bliver ifølge Apple behandlet inden for Apples egne rammer, og data bliver ikke brugt til at træne Googles modeller eller indgå i virksomhedens annonceøkosystem. For Apple er det afgørende at bevare fuld kontrol over brugerdata, også når der samarbejdes med en af branchens største aktører.

En dyr, men strategisk aftale

Selvom de økonomiske detaljer ikke er offentliggjort, har der tidligere været rygter om, at Apple var villig til at betale omkring en milliard dollar om året for adgang til Gemini-teknologien. Hvis det holder stik, understreger det, hvor strategisk vigtig AI er blevet for Apple. I stedet for udelukkende at satse på intern udvikling vælger Apple nu at investere massivt i en løsning, der kan accelerere udviklingen markant.

Aftalen kan også ses som et signal til investorer og udviklere om, at Apple tager AI alvorligt og er villig til at indgå utraditionelle partnerskaber for at sikre konkurrenceevnen. Samtidig reducerer det risikoen for, at Siri og Apple Intelligence bliver et svagt punkt i fremtidige produkter, hvor kunstig intelligens i stigende grad forventes at spille en central rolle.

Hvad kan brugerne forvente af ny Siri

Den nye Siri, der ventes senere i 2026, forventes at blive mere kontekstforstående og bedre til at håndtere komplekse opgaver på tværs af apps og funktioner. Det kan betyde, at Siri i højere grad kan forstå sammenhænge og intentioner frem for blot at reagere på enkelte kommandoer. Apple har dog ikke signaleret, at Siri bliver en åben eller eksperimenterende chatbot i stil med nogle af konkurrenternes løsninger.

I stedet tyder meget på, at Apple fortsat vil prioritere stabilitet, integration og kontrol. Siri bliver sandsynligvis mere kompetent og mere nyttig i hverdagen, men stadig tæt styret af Apples designfilosofi og økosystem. Med Gemini som teknologisk motor får Apple dog et langt stærkere udgangspunkt, end virksomheden har haft hidtil, og det kan vise sig at være afgørende for, hvordan Siri opfattes i de kommende år.

Apple og Google i kæmpe-aftale: Gemini bliver hjernen i Siri